REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/475-14

25. decembar 2014. godine

B e o g r a d

ZAPISNIK

SA 38. SEDNICE ODBORA ZA ADMINISTRATIVNO-BUDžETSKA I

MANDATNO-IMUNITETSKA PITANjA, ODRŽANE 25. DECEMBRA 2014. GODINE

 Sednica je počela u 8,05 časova.

 Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić, Aleksandar Marković, Milisav Petronijević, Đorđe Milićević, Obrad Isailović, Dušica Stojković i Darko Laketić.

Sednici su prisustvovali zamenici odsutnih članova Odbora: Ljiljana Malušić, zamenik Ljubiše Stojmirovića, Vesna Rakonjac, zamenik Veroljuba Matića i Milan Đurica, zamenik Dragane Barišić.

Sednici nisu prisustvovali članovi Odbora: Olgica Batić, Milan Krkobabić, Snežana Malović, Vesna Martinović, Ljubiša Stojmirović, Saša Maksimović, Veroljub Matić i Dragana Barišić.

Sednici je prisustvovala Jana Ljubičić, generalni sekretar Narodne skupštine.

Na predlog predsednika, Odbor je većinom glasova prihvatio predlog da se predloženi dnevni red dopuni novom tačkom, kao 1. tačkom predloženog dnevnog reda, u okviru koje bi se razmatralo obaveštenje generalnog sekretara o izrečenim merama na Jedanaestoj sednici Drugog redovnog zasedanja Narodne skupštine u 2014. godini 03 broj 120-4732/14 od 24. decembra 2014. godine.

Na predlog predsednika, Odbor je većinom glasova, utvrdio u celini sledeći

D n e v n i r e d:

- usvajanje zapisnika sa 33. i 34. sednice Odbora -

1. Razmatranje obaveštenja generalnog sekretara Narodne skupštine o izrečenim merama održavanja reda na Jedanaestoj sednici Drugog redovnog zasedanja u 2014. godini (03 broj:06-2/469-14 od 24. decembra 2014. godine);

2. Razmatranje zahteva Petra Petrovića, narodnog poslanika, za davanje mišljenja za obavljanje druge javne funkcije (21 broj 02-4676/14 od 22. decembra 2014. godine);

3. Razmatranje predloga generalnog sekretara Narodne skupštine za davanje saglasnosti za isplatu jednokratne novčane pomoći zaposlenima u Službi Narodne skupštine (03 broj 120-4732/14 od 24. decembra 2014. godine);

4. Utvrđivanje spiska nalepnica za parkiranje A-I i A- II;

5. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 33. i 34. sednice Odbora.

**Prva tačka dnevnog reda**: Razmatranje obaveštenja generalnog sekretara Narodne skupštine o izrečenim merama održavanja reda na Jedanaestoj sednici Drugog redovnog zasedanja u 2014. godini (03 broj:06-2/469-14 od 24. decembra 2014. godine)

 Predsednik Odbora upoznao je članove i zamenike članova Odbora sa sadržinom obaveštenja generalnog sekretara Narodne skupštine o izrečenim merama zbog povrede reda na Jedanaestoj sednici Drugog redovnog zasedanja Narodne skupštine Republike Srbije u 2014. godini, uz koje su dostavljeni i izvodi iz stenografskih beležaka sa te sednice, istakavši da Odbor, saglasno članu 115. Poslovnika, donosi odluke o novčanim kaznama, na osnovu mera koje su izrečene zbog povrede reda na sednici Narodne skupštine.

Kako je precizirao, na navedenoj sednici, narodnim poslanicima Draganu Šutanovcu i Dejanu Nikoliću izrečene su mere dve opomene, dok je narodnom poslaniku Zoranu Živkoviću izrečena mera udaljenja sa sednice.

Diskusije nije bilo.

Na predlog predsednika, Odbor je zbog izrečenih mera održavanja reda na Jedanaestoj sednici Drugog redovnog zasedanja Narodne skupštine u 2014. godini, jednoglasno doneo:

 - odluku o novčanoj kazni za narodnog poslanika Dragana Šutanovca, u visini od 20% osnovne plate narodnog poslanika, u iznosu od 13.659,55 dinara;

- odluku o novčanoj kazni za narodnog poslanika Dejana Nikolića, u visini od 20% osnovne plate narodnog poslanika, u iznosu od 13.659,55 dinara i

- odluku o novčanoj za narodnog poslanika Zorana Živkovića, u visini od 50% osnovne plate narodnog poslanika, u iznosu od 34.148,88 dinara.

**Druga tačka dnevnog reda**: Razmatranje zahteva Petra Petrovića, narodnog poslanika, za davanje mišljenja za obavljanje druge javne funkcije (21 broj 02-4676/14 od 22. decembra 2014. godine)

Predsednik Odbora obavestio je članove i zamenike članova Odbora da je Petar Petrović, narodni poslanik, podneo Odboru zahtev 21 Broj 02-4676/14 od 22. decembra 2014. godine, za davanje pozitivnog mišljenja iz člana 28. stav 4. Zakona o Agenciji za borbu protiv korupcije, za istovremeno vršenje funkcije narodnog poslanika i funkcije člana Nadzornog odbora Javnog vodoprivrednog preduzeća „Srbijavode“.

 Diskusije nije bilo.

Na predlog predsednika, Odbor je većinom glasova dao pozitivno mišljenje da Petar Petrović, uz funkciju narodnog poslanika, može da vrši i funkciju člana Nadzornog odbora Javnog vodoprivrednog preduzeća „Srbijavode“.

**Treća tačka dnevnog reda**: Razmatranje predloga generalnog sekretara Narodne skupštine za davanje saglasnosti za isplatu jednokratne novčane pomoći zaposlenima u Službi Narodne skupštine (03 broj 120-4732/14 od 24. decembra 2014. godine)

Generalni seketar Narodne skupštine Jana Ljubičić, obavestila je članove i zamenike članova Odbora, da je uvidom u podatke o isplaćenim platama u Službi Narodne skupštine u 2014. godini, utvrđeno da su plate jednog broja zaposlenih znatno niže od iznosa prosečne mesečne zarade u Republici Srbiji, koja je prema podacima Republičkog zavoda za statistiku za mesec oktobar 2014. godine iznosila neto 44.938,00 dinara, kao i da prema Izveštaju Odeljenja za budžetske, finansijsko-računovodstvene i poslove javnih nabavki, na ekonomskoj klasifikaciji 411 i 412 skupštinskog budžeta za 2014. godinu ima neutrošenih novčanih sredstava opredeljenih za isplatu plata, dodataka i naknada zaposlenima, te je s tim u vezi predložila da se u cilju ublažavanja teškog materijalnog položaja navedene kategorije zaposlenih u Službi, ovim zaposlenima isplati jednokratna novčana pomoć u iznosu od 19.000,00 dinara. Kako je dalje precizirala, inicijativa za dodelu navedene pomoći, potekla je od sindikata „Služba Narodne skupštine Republike Srbije“.

Predsednik Odbora je podržao navedeni predlog generalnog sekretara.

Diskusije nije bilo.

Na predlog predsednika, Odbor je jednoglasno doneo Odluku o davanju saglasnosti generalnom sekretaru Narodne skupštine za isplatu jednokratne novčane pomoći u iznosu od 19.000,00 dinara zaposlenima u Službi Narodne skupštine čija je mesečna plata u mesecu oktobru 2014. godine niža od prosečne mesečne zarade u Republici Srbiji, koja je za mesec oktobar 2014. godine, bez poreza i doprinosa, iznosila 44.938,00 dinara.

**Četvrta tačka dnevnog reda**: Utvrđivanje spiska nalepnica za parkiranje A-I i A- II

Predsednik Odbora je podsetio članove i zamenike članova Odbora da je Administrativni odbor Narodne skupštine na sednici održanoj 8. februara 2012. godine, doneo Odluku kojom je uređeno korišćenje prostora za parkiranje vozila oko zgrade Narodne skupštine, oblik i sadržina nalepnice za parkiranje vozila, kao i način vođenja evidencije o nalepnicama A-I i A-II za parkiranje koje se izdaju za svaki saziv. U nastavku, podsetio je na član 11. ove odluke kojom je utvrđeno ovlašćenje Odbora da utvrđuje spisak lica kojima se izdaje nalepnica za parkiranje A-I i A-II.

Diskusije nije bilo.

Na predlog predsednika, Odbor je većinom glasova utvrdio Spisak za nalepnice za parkiranje A-I i A-II.

**Peta tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 8,15 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić